31999D0575
L 222/29
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 23 март 1998 година
относно сключването от Общността на Европейската конвенция за защитата на гръбначните животни, използвани за опитни и други научни цели
(1999/575/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 100а, във връзка с член 228, параграф 2 и параграф 3, първа алинея, от него,
като взе предвид предложението на Комисията (1),
като взе предвид становището на Европейския парламент (2),
като взе предвид становището на Икономическия и социален комитет (3),
(1)
като има предвид, че на 24 ноември 1986 г. Съветът прие Директива 86/609/ЕИО относно сближаването на законовите, подзаконови и административни разпоредби на държавите-членки относно защитата на животните, използвани за опитни и други научни цели (4), която определя общи правила, съдържащи принципите, целите и основните разпоредби на Европейската конвенция за защитата на гръбначните животни, използвани за опитни и други научни цели;
(2)
като има предвид, че разпоредбите на горепосочената директива и на Конвенцията влияят върху условията за производство и пускане на пазара на продукти и вещества, чието разработване е свързано с извършване на горепосочените опити; като има предвид, че следователно тези разпоредби допринасят за изграждането и функционирането на вътрешния пазар, чието завършване представлява една от основните цели на Общността;
(3)
като има предвид, че използването на примати с опитни и други научни цели съдържа риск от причиняване на страдания на тези животни и поради това трябва да бъде намалено;
(4)
като има предвид, че използването на примати с опитни и други научни цели доведе до залавяне на примати, живееши на свобода; като има предвид, че такъв лов трябва да се избягва винаги, когато това е възможно поради страданията и загубите, които могат да бъдат причинени на животните по време на залавянето и превоза;
(5)
като има предвид, че Петата програма за действие в областта на околната среда има за цел предприемането на някои положителни стъпки към намаляване с 50 % използването на животни с опитна цел до 2000 г.; като има предвид, че тази цел не трябва, все пак, да пречи на формулирането и постигането на по-амбициозни цели;
(6)
като има предвид, че Общността увеличава усилията си за разработване на заместващи методи и модели с компютърна симулация, като обръща специално внимание на работата на Европейския център за валидиране на алтернативни методи (ECVAM), за да може целта за намаляване на опитите с животни, да бъде постигната в близко бъдеще;
(7)
като има предвид, че Общността подкрепя също така всички проекти, които насърчават пълния и опростен обмен на данни относно използването на животни за опити и препоръчва да се избягва ненужното повтаряне на същите опити, наред с другото, чрез правила за втори кандидати;
(8)
като има предвид, че на 10 февруари 1987 г. Общността подписа Европейската конвенция за защитата на гръбначните животни, използвани за опитни и други научни цели;
(9)
като има предвид, че е необходимо Общността да одобри горепосочената конвенция,
РЕШИ:
Член 1
Общността одобрява Европейската конвенция за защитата на гръбначните животни, използвани за опитни и други научни цели, като изразява резерва по отношение на член 28, параграф 1 от нея.
Текстът на Конвенцията се съдържа в приложение А.
Текстът на резервата се съдържа в приложение Б.
Член 2
1. Председателят на Съвета се оправомощава да определи лицето или лицата, упълномощени да депозират инструмента за одобрение на Конвенцията при Генералния секретар на Съвета на Европа, съгласно член 31 от Конвенцията.
2. При депозиране на инструмента за одобрение, определеното лице или лица изразяват резервата, съдържаща се в приложение Б към настоящото решение, съгласно член 34, параграф 1 от Конвенцията.
Член 3
Настоящото решение се публикува в Официален вестник на Европейските общности.
Съставено в Брюксел на 23 март 1998 година.